Air France
Store norske leksikon,Teknologi og industri,Transport,Luftfart,Flyindustri,Flyselskaper
Air France er et fransk flyselskap opprettet i 1933. Selskapet er fra 2004 en del av Air France-KLM. Air France er et av Europas største flyselskaper med et nasjonalt og verdensomspennende rutenett.
Historie Société Air France ble opprettet ved en fusjon mellom Air Union, Air Orient, Société Générale Transport Aérien og Compagnie Internationale de Navigation Aérienne. Selskapet ble nasjonalisert i 1948 som Compagnie Nationale Air France. I 1976 startet selskapet flyginger med det supersoniske passasjerflyet Concorde, som opphørte i 2003 etter en flystyrt ved Paris i 2000. Air France overtok i 1990 Air Inter og Union de Transports Aériens (UTA), og opprettet i 2001 Régional ved sammenslutning av tre mindre selskaper. Selskapet eier også irske CityJet og det bretonske regionalselskapet Brit Air. Air France ble delprivatisert i 1999, og i 2004 fusjonerte selskapet med nederlandske KLM i Air France-KLM. Virksomhet Air France har hovedkontor i Roissy ved Paris. Selskapet inngår i flyselskapsalliansen SkyTeam. Air France hadde i mars 2019 omkring 29 200 ansatte, og hadde 31. desember 2019 en flåte bestående av i alt 302 fly. Les mer i Store norske leksikon flyselskap Air France-KLM